Demonstranter beleirer departement i Kairo
Demonstranter beleirer blant annet innenriksdepartementet i Kairo og har igjen støtt sammen med politiet. Ifølge talsmenn for disse styrkene ble to personer drept i byen Suez og én i Kairo fredag. Harmen i befolkningen i Egypt er sterk, etter at 74 fotballtilhengere denne uken omkom i opptøyer på en fotballstadion i byen Port Said nord i landet. - Vi blir sittende til vi får våre rettigheter oppfylt, sa 22 år gamle Abu Hanafy som fredag deltok i beleiringen av innenriksdepartementet i Kairo og som knyttet den til tragedien i Port Said. Nyhetsbyrået AFP meldte om nye sammenstøt i den egyptiske hovedstaden fredag ettermiddag.Revolusjonære grupper hadde oppfordret til massedemonstrasjoner på det som ble kalt «vredens fredag». Men tidlig på formiddagen hadde bare noen få hundre demonstranter sluttet seg til aktivistene som overnattet på Tahrir-plassen i sentrum av Kairo. I nattetimene oppsto det en farlig situasjon da en av opprørspolitiets lastebiler kjørte feil og kom inn i en av byens gater som var full av demonstranter. Demonstrantene omringet bilen og ristet kraftig i den, mens politifolkene satt på planet. Etter tre kvarter sørget en gruppe av demonstrantene for at politifolkene kom seg unna og inn i ambulanser som var sendt til stedet i tilfelle av at det skulle gå riktig galt. I løpet av døgnet fram til fredag morgen var det meldt om nesten 400 skadde i konfrontasjoner i Kairo.Fredag var det planlagt store demonstrasjoner både i hovedstaden og i andre byer rundt om i Egypt. Et hovedtema for demonstrasjonene var kravet om at de militære makthaverne raskt må skrive ut valg på ny president. De væpnede styrkenes øverste råd, som sitter ved makten i landet, har lovet at presidentvalg skal holdes innen midten av juni. Men mange egyptere nekter å tro på dette, og tror de militære har planer om å beholde makten. Ifølge sikkerhetsstyrkene ble en politistasjon på Sinai-halvøya øst i Egypt natt til fredag angrepet med raketter og automatvåpen. Talsmenn for styrkene sier at det trolig var snakk om en hevnaksjon, etter at to unge menn ble skutt og drept i det samme området onsdag.
Minst tre sivile er drept i nye sammenstøt med sikkerhetsstyrkene ulike steder i Egypt.